विद्युत मंत्रालय
बीईई की ऊर्जा डेटा प्रबंधन इकाई की पहली व्यापक ऊर्जा क्षेत्र रिपोर्ट जारी की गई
'राष्ट्रीय ऊर्जा डेटा: सर्वेक्षण और विश्लेषण 2021-22' भारत के लिए ऊर्जा आपूर्ति और खपत डेटा का विस्तृत विश्लेषण प्रदान करता है
राष्ट्रीय ऊर्जा डेटा रिपोर्ट ऊर्जा तीव्रता का विश्लेषण करने और राष्ट्रीय स्तर पर निर्धारित योगदान की उपलब्धि की दिशा में भारत की प्रगति का मार्गदर्शन करने में मदद करेगी: केंद्रीय ऊर्जा और नवीन एवं नवीकरणीय ऊर्जा मंत्री आरके सिंह
अर्थव्यवस्था को विद्युतीकृत करने और ग्रीन एनर्जी को हासिल करने की आवश्यकता: केंद्रीय ऊर्जा और नवीन एवं नवीकरणीय ऊर्जा मंत्री
भारत अब अपने स्वयं के डेटा पर भरोसा कर सकता है जो दर्शाता है कि हमारी ऊर्जा दक्षता, रिपोर्ट की तुलना में बेहतर है: ऊर्जा सचिव
केंद्रीय विद्युत मंत्रालय ने 'राष्ट्रीय ऊर्जा डेटा: सर्वेक्षण और विश्लेषण 2021-22' नामक ऊर्जा क्षेत्र की एक व्यापक रिपोर्ट जारी की है, जो भारत सरकार के ऊर्जा मंत्रालय के ऊर्जा दक्षता ब्यूरो के तहत स्थापित ऊर्जा डेटा प्रबंधन इकाई की पहली रिपोर्ट है। यह रिपोर्ट भारतीय अर्थव्यवस्था के विभिन्न क्षेत्रों में ऊर्जा आपूर्ति और खपत पैटर्न के बारे में विस्तृत जानकारी प्रदान करती है। रिपोर्ट आज नई दिल्ली में श्रम शक्ति भवन में केंद्रीय विद्युत और नवीन एवं नवीकरणीय ऊर्जा मंत्री आरके सिंह द्वारा जारी की गई।
रिपोर्ट में पिछले छह वर्षों यानी वित्त वर्ष 2016-17 से वित्त वर्ष 2021-22 तक संकलित व्यापक डेटा के साथ-साथ प्रमुख अंतिम-उपयोग क्षेत्रों में ईंधन-वार ऊर्जा खपत के रुझान और विश्लेषण शामिल हैं। यह रिपोर्ट विभिन्न ऊर्जा संरक्षण नीतियों और उनसे संबंधित कार्बन-डाइऑक्साइड उत्सर्जन में कमी और मौद्रिक बचत के प्रभाव के बारे में भी जानकारी प्रदान करती है। यह रिपोर्ट ऊर्जा मंत्रालय द्वारा नीति आयोग, विभिन्न संबंधित मंत्रालयों और विभागों, संस्थानों और अन्य हितधारकों के सहयोग से ऊर्जा दक्षता ब्यूरो के माध्यम से तैयार की गई है।
रिपोर्ट की मुख्य बातें नीचे दी गई हैं-
मूल्य संवर्धन
-यह रिपोर्ट विभिन्न क्षेत्रों के लिए ईंधन-वार ऊर्जा खपत डेटा प्रदान करती है। यह विवरण विभिन्न क्षेत्रों, उप-क्षेत्रों और उपभोक्ता समूहों की ऊर्जा प्रोफ़ाइल को बेहतर ढंग से समझने में सक्षम बनाएगा।
- कोयले के विभिन्न कैलोरी मानों के आधार पर विभिन्न वर्षों के लिए अलग-अलग रूपांतरण कारकों  का उपयोग देश में कोयला आधारित ऊर्जा आपूर्ति और खपत की एक यथार्थवादी तस्वीर देता है।
-सांख्यिकी और कार्यक्रम कार्यान्वयन मंत्रालय की 2023 रिपोर्ट के नवीनतम संस्करण में, कोयले के रूपांतरण कारकों को कोयले के सभी ग्रेड के लिए एकल प्रतिनिधि जीसीवी का उपयोग करने के बजाय भारित औसत पद्धति का उपयोग करके प्राप्त किया गया है।
-यह रिपोर्ट ऊर्जा बचत और संबंधित मौद्रिक बचत के साथ कार्बन-डाइऑक्साइड उत्सर्जन में कमी पर विभिन्न नीतियों के प्रभाव पर भी जानकारी प्रदान करती है।
नई अन्तर्दृष्टि
- पिछले छह वर्षों के दौरान अर्थव्यवस्था को ऊर्जा आपूर्ति वास्तव में 18 प्रतिशत कम है; यह पहले इस्तेमाल किए गए आईईए रूपांतरण कारकों के बजाय भारतीय कोयला रूपांतरण कारकों का उपयोग करके पाया गया है।
- 2021-22 में ऊर्जा खपत मूल्य में 8 प्रतिशत की कमी।
-उपभोग पक्ष पर विद्युतीकरण की हिस्सेदारी बढ़कर 20.9 प्रतिशत हो गई।
उपयोगिता
- इस रिपोर्ट में दी गई जानकारी से देश में विभिन्न ऊर्जा उत्पादों की डेटा उपलब्धता की स्थिति का आकलन करने में मदद मिलेगी।
-यह देश की ऊर्जा तीव्रता का विश्लेषण करने में भी मदद कर सकता है जिससे नीति निर्माताओं को मजबूत नीतियां बनाने और पाठ्यक्रम में सुधार करने में मदद मिल सकती है।
आगे बढ़ने का रास्ता
-बायोमास जैसे गैर-व्यावसायिक ऊर्जा स्रोतों पर सीमित डेटा मौजूद है, हालांकि ये तरीके महत्वपूर्ण ऊर्जा जरूरतों को पूरा करते हैं।
- डेटा के अन्वेषण पक्ष  में मौजूदा अंतर को पाटने की आवश्यकता दिखाई दी।
-ऐसी भी संभावना है कि सरकार द्वारा सब्सिडी वाली परियोजनाओं से बड़ी मात्रा में डेटा एकत्र किया जा सकता है और प्रसारित किया जा सकता है और रिपोर्ट के आगामी संस्करणों में शामिल किया जाएगा।
रिपोर्ट जारी करते हुए, केंद्रीय ऊर्जा और नवीन एवं नवीकरणीय ऊर्जा मंत्री आर के सिंह ने डेटा के महत्व पर जोर देते हुए कहा और याद किया कि भारत के बारे में इतिहास में ज्यादातर शोधकर्ता बाहर से आए हुए थे जिससे विदेशी शोधकर्ताओं में भारत पर विशेषज्ञता की भारी कमी थी और इससे कई समस्याएं सामने आईं। केंद्रीय मंत्री ने यह भी कहा कि कार्बन उत्सर्जन पर बहस प्रति व्यक्ति के आधार पर होनी चाहिए, न कि प्रत्येक देश के लिए समग्र आधार पर। मंत्री ने ऊर्जा उपयोग पर डेटा की आवश्यकता को रेखांकित किया, जैसे गैस-आधारित खाना पकाने और सौर खाना पकाने की तुलनात्मक लागत। उन्होंने कहा, “हमारा पूरा उद्देश्य ऊर्जा के आयातित स्रोतों पर निर्भरता कम करना है। ऐसा करने का तरीका दोतरफा है यानी अर्थव्यवस्था को विद्युतीकृत करना और फिर ऊर्जा को हरित करना।"
मंत्री ने ग्रीन फीडस्टॉक पर डेटा की आवश्यकता के बारे में बात की, ताकि हम जान सकें कि ऊर्जा परिवर्तन के लिए कितने ग्रीन फीडस्टॉक की आवश्यकता है। उन्होंने कहा, “बीईई को सुदृढ़ीकरण की आवश्यकता है। हमें दूसरे देशों से भी डेटा चाहिए. डेटा का स्वामित्व अत्यंत महत्वपूर्ण है, जो हमें बेहतर ढंग से समझने और समझाने में मदद करता है।''
मंत्री ने यह भी कहा कि रिपोर्ट देश की ऊर्जा तीव्रता का विश्लेषण करने में सहायता करेगी, जिससे नीति निर्माताओं को सुधार के क्षेत्रों की पहचान करने और प्रभावी नीतियां बनाने और भारत की राष्ट्रीय स्तर पर निर्धारित योगदान की उपलब्धि की दिशा में देश की प्रगति को ट्रैक करने में सुविधा होगी। "यह नीतिगत निर्णयों का मार्गदर्शन करेगा, उद्योग प्रथाओं को प्रभावित करेगा, और व्यक्तियों और संगठनों को हरित और अधिक टिकाऊ भविष्य की खोज में सूचित विकल्प बनाने के लिए सशक्त बनाएगा।"
मंत्रालय और बीईई को बधाई देते हुए नीति आयोग के सदस्य, डॉ. विजय कुमार सारस्वत ने कहा कि भारत द्वारा की गई 'पंचामृत' प्रतिबद्धताओं और एनर्जी ट्रांजिशन की आवश्यकता को देखते हुए ऊर्जा डेटा के महत्व को बढ़ा-चढ़ाकर नहीं बताया जा सकता है। “उत्पादन, वितरण, पारेषण और ऊर्जा के सभी स्रोतों को कवर करने के संबंध में डेटा शुरू से अंत तक होना चाहिए। हम विभिन्न स्रोतों से ग्रीनहाउस गैस उत्सर्जन पर जानकारी के अच्छे भंडार के बिना नेट ज़ीरो हासिल नहीं कर सकते। हालाँकि, मजबूत ऊर्जा डेटासेट की अपर्याप्त उपलब्धता ने भारत के ऊर्जा अनुसंधान को प्रभावित किया है, नीति और नियामक अनुपालन को कमजोर किया है। इसे बेहतर बनाने के लिए ऊर्जा मंत्रालय के मार्गदर्शन में बीईई में ऊर्जा डेटा प्रबंधन इकाई का गठन किया गया है। व्यापक रिपोर्ट में विभिन्न क्षेत्रों में आपूर्ति और खपत डेटा का विवरण दिया गया है। इससे भारत को ऊर्जा आपूर्ति और खपत के संबंध में भविष्य के निर्णय लेने में मदद मिलेगी।''
नीति आयोग के सदस्य ने कहा कि उद्घाटन रिपोर्ट हमारे ऊर्जा परिदृश्य को आकार देने में डेटा-संचालित अंतर्दृष्टि की शक्ति के प्रमाण के रूप में खड़ी है। “यह अभूतपूर्व रिपोर्ट मूल्यवान रुझानों को उजागर करती है, चुनौतियों और अवसरों पर प्रकाश डालती है, और टिकाऊ ऊर्जा प्रथाओं को चलाने के लिए अभिनव समाधान प्रस्तुत करती है। इसमें ऊर्जा खपत, उत्पादन और दक्षता के बारे में हमारी समझ में क्रांतिकारी बदलाव लाने की क्षमता है।''
प्रधानमंत्री कार्यालय के सलाहकार, तरुण कपूर ने कहा कि रिपोर्ट ऊर्जा क्षेत्र में विशेषज्ञता वाले किसी व्यक्ति की आवश्यकता को पूरा करती है जो विभिन्न मंत्रालयों और विभागों से नियमित डेटा अपडेट प्राप्त कर सकता है और ऊर्जा क्षेत्र पर एक व्यापक रिपोर्ट पेश कर सकता है। प्रधानमंत्री के सलाहकार ने कहा कि अक्सर, भारतीय ऊर्जा क्षेत्र के बारे में विभिन्न गलत जानकारी अंतर्राष्ट्रीय संगठनों द्वारा भी साझा और उपयोग की जाती है और एक सरकारी संगठन इस तरह के डेटा के साथ सामने आएगा जो जानकारी का स्वीकृत और विश्वसनीय स्रोत बन जाएगा जो देश में जमीनी हालात का प्रतिबिंबित भी है। उन्होंने आगे कहा, “हमें अब यह सुनिश्चित करनाहोगा कि डेटा प्रवाह नियमित हो। यह बहुत अच्छा होगा अगर यह रिपोर्ट हर साल निकाली जाए।”
ऊर्जा मंत्रालय के सचिव आलोक कुमार ने कहा कि रिपोर्ट की तैयारी इस मान्यता से प्रेरित थी कि भारत के पास अपने स्वयं के आधिकारिक ऊर्जा डेटा आँकड़े होने चाहिए, न कि अन्य संगठनों पर निर्भर रहना चाहिए या विभिन्न मंत्रालय और विभाग द्वारा संकलित टुकड़ों में ऊर्जा आँकड़ों का सहारा लेना चाहिए। “परियोजना के हिस्से के रूप में गठित टास्क फोर्स, जो एक आपूर्ति-पक्ष डेटा पर और दूसरी मांग-पक्ष डेटा पर आधारित है, ने विभिन्न स्रोतों से ऊर्जा डेटा संकलित किया और डेटा को संरचित किया जो विभिन्न प्रारूपों में था। भारत अब अपने डेटा पर भरोसा कर सकता है कि हमारी ऊर्जा दक्षता उसकी रिपोर्ट से बेहतर है।''
सचिव ने कहा कि इस प्रक्रिया के हिस्से के रूप में, बिजली मंत्रालय ने सांख्यिकी और कार्यक्रम कार्यान्वयन मंत्रालय को अपने नियमित सर्वेक्षणों में कुछ संशोधन करने की सिफारिश की, ताकि कुछ और महत्वपूर्ण ऊर्जा आंकड़े भी एकत्र किए जा सकें। उन्होंने कहा कि इसके आधार पर, बीईई अब वाणिज्यिक क्षेत्र में ऊर्जा उपयोग का विस्तृत ऊर्जा सर्वेक्षण करेगा।
बिजली सचिव ने कहा कि ऊर्जा दक्षता ब्यूरो को पर्याप्त कर्मचारियों और अधिक विशेषज्ञता के साथ मजबूत किया जाना चाहिए। उन्होंने यह भी कहा कि बीईई को न केवल भारत के लिए, बल्कि अन्य देशों, विशेष रूप से वैश्विक ऊर्जा परिवर्तन से संबंधित शीर्ष देशों के लिए भी ऐसी डेटा-संचालित और विश्लेषणात्मक रिपोर्ट लानी चाहिए, ताकि भारत विश्वसनीय डेटा के आधार पर ऐसे देशों के साथ जुड़ सके। उन्होंने उम्मीद जताई कि स्वतंत्र विश्लेषकों की प्रतिक्रिया से रिपोर्ट के अगले संस्करणों में और सुधार होगा।
बीईई के महानिदेशक अजय भाकरे ने कहा कि रिपोर्ट के भविष्य के संस्करण ऊर्जा क्षेत्र  में निवेश को ट्रैक करेंगे। उन्होंने कहा कि विभिन्न सरकारी योजनाओं के प्रभाव जिनमें प्रोत्साहन, सब्सिडी सहित योजनाओं का मूल्यांकन किया जाएगा; वाणिज्यिक क्षेत्र के तहत उप-क्षेत्रीय ऊर्जा खपत पैटर्न का विश्लेषण करने के लिए और गहराई से काम किया जाएगा; विभिन्न क्षेत्रों में आयातित कोयले के उपयोग का पृथक्करण निर्धारित किया जाएगा; गैसोलीन और सीएनजी खपत के लिए खुदरा विक्रेता डेटा को परिष्कृत किया जाएगा; और बायोमास जैसे गैर-व्यावसायिक ऊर्जा स्रोतों पर डेटा एकत्र किया जाएगा।
रिपोर्ट यहां देखी जा सकती है-
विमोचन समारोह में डीजी, बीईई द्वारा दी गई प्रस्तुति यहां देखी जा सकती है।